钦定古今图书集成/明伦汇编/家范典/第083卷 > 荀悦申鉴===《时事》===
## 钦定古今图书集成/明伦汇编/家范典/第083卷 > 荀悦申鉴===《时事》===

尚主之制非古也釐降二女陶唐之典归妹元吉帝
乙之训王姬归齐宗周之礼以阴乘阳违天以妇陵
夫违人违天不祥违人不义

〈注〉悦之叔父荀爽于延熹九年对策陈便宜以汉承秦法设尚主之仪以妻制夫以卑临尊违乾坤之道失阳唱之义宜改尚主之制今悦复以为言殆其家门素所商讲者乎此一首所谓正尚主之制也

又

古有掌阴阳之礼之官以教后宫掌妇学之法妇德
妇言妇功各率其属而以时御序于王先王礼也宜
崇其教以先内政览列图诵列传遵典行内史执其
彤管记善书过考行黜陟以彰好恶男女正位乎内
外正家而天下定矣故二仪立而大业成君子之道
匪阙终日造次必于是